section_heading: Vanjski izgled lokomotiva
paragraph_text: Na lokomotivama podserije 2062.1 u početku se i dalje primijenjivalo izvorno bojanje iz 2002. godine. Stupanjem na snagu novog, sveobuhvatnog vizualnog identiteta HŽ Carga 2017. godine, uvedena su nova službena bojanja lokomotiva, koja se zasnivaju na motivu hrvatske trobojnice. Krov i gornji dio sanduka lokomotive obojani su u crvenu boju, donji dio sanduka plave je boje, dok su okvir, postolja i odbojnici crni. Sredinom sanduka prolazi dvodjelna ukrasna traka bijele boje, koja se, kao i u prijašnjim rješenjima, na čelu lokomotive spaja u prepoznatljivi oblik tzv. brkova. Do kraja 2018. godine, novo bojanje HŽ Carga bit će primijenjeno na šest lokomotiva podserije 2062.1 za koje je ugovoren popravak i modernizacija.